
Grozījumi Ministru kabineta 2016. gada 20. decembra noteikumos Nr. 821 "Noteikumi par vienotās azartspēļu automātu kontroles un uzraudzības sistēmas ieviešanas un uzturēšanas kārtību, sistēmā iekļaujamiem datiem un to apmaiņas kārtību"
Izdoti saskaņā ar Azartspēļu un izložu likuma
24. panta otro daļu
· 1. Izdarīt Ministru kabineta 2016. gada 20. decembra noteikumos Nr. 821 "Noteikumi par vienotās azartspēļu automātu kontroles un uzraudzības sistēmas ieviešanas un uzturēšanas kārtību, sistēmā iekļaujamiem datiem un to apmaiņas kārtību" (Latvijas Vēstnesis, 2016, 250. nr.) šādus grozījumus:
· 1.1. izteikt 2. punktu šādā redakcijā:
· "2. Azartspēļu organizētājs vietās, kur tas organizē azartspēles, ievieš vienoto sistēmu (AKUS), nodrošinot azartspēļu automātu saslēgšanu vienotā tīklā un iespēju Valsts ieņēmumu dienestam (turpmāk – dienests) iegūt šajos noteikumos minētos datus attālināti.";
· 1.2. izteikt 3.1.1. apakšpunktu šādā redakcijā:
· "3.1.1. dienesta piešķirtais identifikācijas numurs;";
· 1.3. izteikt 4.5. apakšpunktu šādā redakcijā:
· "4.5. dienests var iegūt informāciju no vienotās sistēmas (AKUS) elektroniskā veidā tiešsaistes datu režīmā, izmantojot tīkla lietotāja saskarni;";
· 1.4. izteikt 4.6. apakšpunktu šādā redakcijā:
· "4.6. katrai dienesta amatpersonai, kuras amata pienākumos ir darbs ar vienoto sistēmu (AKUS), pēc pastāvīgās struktūrvienības direktora vai viņa vietnieka pieprasījuma tiek izsniegti identifikācijas dati, lai varētu attālināti piekļūt azartspēļu organizētāja iekļautajiem datiem vienotajā sistēmā (AKUS);";
· 1.5. izteikt 5. punktu šādā redakcijā:
· "5. Dienests, iegūstot informāciju saskaņā ar šo noteikumu 4.5. apakšpunktu, var:
· 5.1. veikt azartspēļu organizētāja iekļauto datu uzraudzību, kontroli, apstrādi un analīzi (piemēram, datu importēšana, kopēšana, uzglabāšana, statistikas pārskatu sagatavošana);
· 5.2. atlasīt datus (arī par noteiktu laikposmu):
· 5.2.1. par atsevišķu azartspēļu automātu pēc tam piešķirtā identifikācijas numura;
· 5.2.2. par atsevišķu azartspēļu organizēšanas vietu pēc tai piešķirtā azartspēļu organizēšanas vietas licences numura vai azartspēļu organizēšanas vietas adreses;
· 5.2.3. par visām azartspēļu organizētāja azartspēļu organizēšanas vietām un tajās esošajiem azartspēļu automātiem;
· 5.3. apskatīt vēsturiskos datus:
· 5.3.1. par azartspēļu automātam piešķirto identifikācijas numuru;
· 5.3.2. par azartspēļu automāta atrašanās vietu;
· 5.3.3. par vēsturiskajiem notikumiem, kuri tiek reģistrēti pēc notikuma laika, atbilstoši šo noteikumu 3.3. apakšpunktā norādītajiem datiem;
· 5.4. iegūt azartspēļu automāta finanšu pārskatu atbilstoši šo noteikumu 1. pielikumam;
· 5.5. iegūt azartspēļu organizēšanas vietas finanšu pārskatu atbilstoši šo noteikumu 2. pielikumam.";
· 1.6. papildināt ar 7. punktu šādā redakcijā:
· "7. Azartspēļu automāta identifikācijas numurs, kuru Izložu un azartspēļu uzraudzības inspekcija piešķīrusi līdz 2026. gada 31. martam, ir izmantojams, kamēr azartspēļu organizētājs azartspēļu automātu ekspluatē Latvijas Republikas teritorijā vai kamēr minētais identifikācijas numurs netiek anulēts."
· 2. Noteikumi stājas spēkā 2026. gada 1. aprīlī. 

